b'\n_START_ARTICLE_\nBag Filmens Kulisser\n_START_SECTION_\nHandling\n_START_PARAGRAPH_\nDen unge Clara er forelsket i naboens flotte s\xc3\xb8n, Peter, men hendes for\xc3\xa6ldre nedl\xc3\xa6gger forbud mod alliancen, idet de hellere ser hende gift med den t\xc3\xa5belige magister Pingel. Clara dr\xc3\xb8mmer tillige om at komme til filmen, og hun f\xc3\xa5r chancen, da hun udv\xc3\xa6lges til at afl\xc3\xa6gge pr\xc3\xb8ve til B.T.s amat\xc3\xb8rfilm (p\xc3\xa5 samme m\xc3\xa5de som de medvirkende i filmen er udvalgt). Men faderen, grosser Haler, nedl\xc3\xa6gger rasende forbud: "F\xc3\xb8rst vil hun forloves, og s\xc3\xa5 vil hun filme!". Grosseren er selv blevet inviteret til pr\xc3\xb8ve, med holder det hemmeligt - is\xc3\xa6r for sin stramtandede kone. Grosseren udpeges til at spille skurken i amat\xc3\xb8rfilmen (en tidstypisk detektivhistorie \xc3\xa0 la "Dr. Gar-el-Hama"), og Peter m\xc3\xb8der op i stedet for en god ven, der er blevet forhindret, og han f\xc3\xa5r helterollen. Clara er blevet p\xc3\xa5lagt at tage p\xc3\xa5 sejltur med Pingel, men hun lokker sin kusinde, Lucie (der er lun p\xc3\xa5 magisteren) til at tage med i stedet, og Clara n\xc3\xa5r frem tidsnok til at f\xc3\xa5 primadonnarollen i filmen. Mens den uheldige magister reddes fra drukned\xc3\xb8den af Lucie, og derfor erkl\xc3\xa6rer hende sin k\xc3\xa6rlighed, afsl\xc3\xb8res grossereren under optagelserne som filmens skurk, og han tvinges til at give sit samtykke til gifterm\xc3\xa5let mellem Clara og Peter. Og efter at grossererinden - noget vrissent - ogs\xc3\xa5 er g\xc3\xa5et med til det, lover de tre hinanden, at de "for stedse er f\xc3\xa6rdige med filmen".'